Янко Ґ. Рац

**Янко Ґ. Рац** (*19. авґуст 1942—†22. октобер 2021), дипл. инж. польопривреди, ґлумец –аматер.

## Биоґрафия
Янко Рац Рацмишков ше народзел 19. авґуста 1942. року у Руским Керестуре. Родичи оцец Ґабор и мац Ана, родзена Рац (Дзвонарова). Янко мал старшого брата Гавриїла. У родимим валалє 1957. року закончел основну школу, а стредню польопривредну школу закончел у Футоґу 1961. року. Янко Рац дипломовал на Польопривредним факултету у Новим Садзе 1967. року. Перше роботне место мал у ЗПЗ *Русин* у Руским Керестуре, такой по законченю Стреднєй польопривредней школи, 1961. по 1966. рок, а вец 1966. по 1968, рок робел у фабрики *Витал* у Вербаше. 

Янко  Рац бул оженєти зоз Марию родз., у малженстве мали сина Славка. 

Од 1968. по пензионованє 1996. року Янко Рац робел у Польопривредним комбинату *Перши май* у Руским Керестуре.

## Допринос рускому театру
Зоз театралну дїялносцу Янко Рац ше почал занїмац ище як школяр висших класох основней школи у Руским Керестуре, при наставнїкови Юлинови Колєсарови, як член бабкарского театра. Медзитим, замерковани постал як ґлумец-аматер у 1969. року, безпостредно пред снованьом Аматерского руского театра *Дядя* у рамикох Драмскей секциї Дому култури у Руским Керестуре, а вец як стаємни член Керестурскей сцен и АРТ *Дядя*. Єден є зоз шора наших славних театралних ветеранох, котри пренєсли славу нашого театра по цалей дакедишнєй Югославиї после успишних наступох на Союзним фестивалу аматерских театралних дружтвох на Хвару и у Требиню.

И попри одходу до пензиї, Янко Рац ище 18 роки предлужел поряднє участвовац у театралних проєктох АРТ *Дядя* у Руским Керестуре. Од першей улоги Анучкина у Ґоґольовей *Женїдби* 1969. року Янко Рац бул активни на сцени у ище 35 театралних сезонох у, вєдно, 36 улогох, а остатня була у *Националней страґедиї* Славка Ороса 2014. року.

Янко Рац ше упокоєл 22. октобра 2021. року. Поховани є на теметове у Руским Керестуре.

## Ґалерия

Файл:OŽALOSCENA FAMILIJA.jpg|алт=Колектив ґлумцох у фалаце Б. Нушича Ожалосцена фамели|Колектив ґлумцох у фалаце Б. Нушича *Ожалосцена фамели.* З лїва Юлиян Стрибер, Ана Рац, Гафка Рамач, за ню Владимир Бесерминї, Витомир Бодянєц, за нїм Янко Ґ. Рац, Ирина Олеяр и Микола Скубан.
Файл:Glumci u Prešove.jpg|алт=Ґлумци у Прешове|Керестурци, часц ґлумцох у фалаце Женїдба, пред плакату  хтора наявює їх госцованє: Юлиян Стрибер, Злата Гарди, Владимир Гайдук, Янко Ґ. Рац, Наталия Колєсар и Єфрем Колєсар.
Файл:ЖЕНЇДБА 1969 r.jpg|алт=Колектив ґлумцох у фалаце  Женїдба, 1969. рок|Колектив ґлумцох у фалаце  *Женїдба*, 1969. рок. Янко Ґ. Рац стої у остатнїм шоре, з права, найвисши.
Файл:Ucasnjiki u FARAONOH.jpg|алт=Колектив ґлумцох  у фалаце  О.Коломийца Фараонє|Колектив ґлумцох  у фалаце  О.Коломийца *Фараонє.* Янко Ґ. Рац стої у остатнїм шоре,у штредку, найвисши. 


## Литература
Дюра Латяк, „Янко Г. Рац, дипл. инж. польопривреди, ґлумец-аматерˮ,  *50 роки Драмского меморияла Петра Ризнича Дядї,* Завод за  културу войводянских Руснацох, НВУ Руске слово и Дом култури Руски Керестур, Нови Сад, 2018, бок 180.

## Вонкашнї вязи
 Всоботу поховани ґлумец-аматер Янко Рац, Дюра Латяк/Мария Афич, *Рутенпрес,* 25. октобер 2021.

Катеґория:Руснаци у Сербиї
Катеґория:Керестурци
Катеґория:Инженєре
Катеґория:Ґлумци аматере
Катеґория:19. авґуст
Катеґория:Народзени 1942
Катеґория:22. октобер
Катеґория:Умарли 2021